Document ID: 32005R2003

KOMISSION ASETUS (EY) N:o 2003/2005,
annettu 8 päivänä joulukuuta 2005,
asetuksen (EY) N:o 447/2004 muuttamisesta Sapard-ohjelman jälkiarvioinnin osalta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon Tšekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian liittymissopimuksen,
ottaa huomioon Tšekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian liittymisasiakirjan ja erityisesti sen 32 artiklan 5 kohdan ja 33 artiklan 5 kohdan,
sekä katsoo seuraavaa:
(1)
Yhteisön tuesta maataloutta ja maaseudun kehittämistä koskeville liittymistä valmisteleville toimenpiteille jäsenyyttä hakeneissa Keski- ja Itä-Euroopan maissa liittymistä edeltävänä aikana annetun neuvoston asetuksen (EY) N:o 1268/1999 soveltamista koskevista säännöistä 22 päivänä joulukuuta 1999 annetun komission asetuksen (EY) N:o 2759/1999 (1) 12 artiklan säännöksistä seuraa, että Sapard-ohjelman jälkiarviointi on saatettava päätökseen viimeistään kolmen vuoden kuluttua ohjelmakauden päättymisestä.
(2)
Olisi varmistettava, että kyseisiä arviointeja voidaan edelleen toteuttaa ja rahoittaa vuoden 2006 jälkeen, jolloin Sapard-ohjelman tukikausi päättyy neuvoston asetuksen (EY) N:o 1268/1999 (2) mukaisesti.
(3)
Säännöistä siirtymisen helpottamiseksi asetuksen (EY) N:o 1268/1999 mukaisen tuen ja asetuksissa (EY) N:o 1257/1999 ja (EY) N:o 1260/1999 Tšekin, Viron, Latvian, Liettuan, Unkarin, Puolan, Slovenian ja Slovakian osalta säädettyjen tukien välillä 10 päivänä maaliskuuta 2004 annetun komission asetuksen (EY) N:o 447/2004 (3) 3 artikla olisi sen vuoksi muutettava siten, että se kattaa Sapard-ohjelman jälkiarvioinnit.
(4)
Asetus (EY) N:o 447/2004 olisi muutettava vastaavasti.
(5)
Tässä asetuksessa säädetyt toimenpiteet ovat maatalouden rakenteiden ja maaseudun kehittämisen hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Korvataan asetuksen (EY) N:o 447/2004 3 artiklan 2 kohta seuraavasti:
”2. Komission asetuksen (EY) N:o 2759/1999 (4) 12 artiklassa säädetyt, asiaan kuuluvia Sapard-ohjelmia koskevat jälkiarvioinnit samoin kuin maksut hankkeille, joiden osalta asetuksen (EY) N:o 1268/1999 mukaiset määrärahat ovat loppuneet tai ovat riittämättömät, voidaan sisällyttää vuosien 2004-2006 maaseudun kehittämisohjelmaan asetuksen (EY) N:o 1257/1999 mukaisesti ja rahoittaa EMOTR:n tukiosastosta.
2 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 8 päivänä joulukuuta 2005.

Labels: 4
19
6
18
15